**URK aptarė vystomojo bendradarbiavimo politikos klausimus**

 2013 m. lapkričio 6 d. Užsienio reikalų komitetas posėdyje aptarė Europos Sąjungos (toliau – ES) vystomojo bendradarbiavimo politikos klausimų svarstymą ES institucijose ir šios politikos įgyvendinimą Lietuvoje. Su savo pozicija šiais klausimais komiteto narius supažindino Lietuvos nevyriausybinių vystomojo bendradarbiavimo organizacijų platformos atstovės. Komitetas priėmė rekomendacijas, kuriose teigiamai vertina aktyvų Lietuvos nevyriausybinių organizacijų įsitraukimą į vystomojo bendradarbiavimo politikos klausimų svarstymą nacionaliniame ir ES lygmenyse bei siūlo stiprinti vystomojo bendradarbiavimo reikšmę Lietuvos užsienio politikoje ir padidinti visuomenės informuotumą ir palaikymą šiai veiklos sričiai. Komitetas kviečia Lietuvos valstybės ir savivaldybių institucijas ir įstaigas, nevyriausybines organizacijas bei akademinę bendruomenę aktyviai plėtoti bendradarbiavimą ir projektų įgyvendinimą siekiant perduoti sukauptą demokratinių reformų įgyvendinimo patirtį pereinamojo laikotarpio procesus išgyvenančioms visuomenėms, ypač ES Rytų partnerystės valstybėse. Taip pat komitetas pabrėžia informacijos apie įgyvendinamus vystomojo bendradarbiavimo projektus ir jų rezultatus viešosios sklaidos svarbą, siekiant didinti visuomenės informuotumą bei užtikrinti skiriamos paramos panaudojimo efektyvumą ir skaidrumą bei ragina Vyriausybę numatyti pakankamą finansavimą vystomojo bendradarbiavimo politikos įgyvendinimui. Komitetas rekomendacijose pažymėjo, kad 2013 m. spalio 1 d. įsigaliojo Lietuvos Respublikos Vystomojo bendradarbiavimo ir humanitarinės pagalbos įstatymas Nr. XXI-311 ir paragino Užsienio reikalų ministeriją siekti efektyvaus šio įstatymo įgyvendinimo, o kasmetinę įstatymo įgyvendinimo ataskaitą, teikiamą Vyriausybei, pakvietė pristatyti ir Užsienio reikalų komitete.

 Posėdyje komiteto nariai išklausė užsienio reikalų ministro Lino Linkevičiaus informaciją dėl 2013 m. Europos Sąjungos plėtros dokumentų paketo.

Užsienio reikalų komiteto biuro padėjėja Salvinija Jurėnaitė

Tel. (85) 239 6801

El. p. salvinija.jurenaite@lrs.lt